CELEX: 62007TN0423
Language: sk
Date: 2007-11-15 00:00:00
Title: Vec T-423/07: Žaloba podaná 15. novembra 2007 – Ryanair/Komisia

12.1.2008   
            
            
               SK
            
            
               Úradný vestník Európskej únie
            
            
               C 8/28
            
         Žaloba podaná 15. novembra 2007 – Ryanair/Komisia
   (Vec T-423/07)
   (2008/C 8/50)
   Jazyk konania: angličtina
   Účastníci konania
   
      Žalobca: Ryanair Ltd (Dublin, Írsko) (v zastúpení: E. Vahida, lawyer)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               určiť podľa článku 232 ES, že Komisia nekonala v zmysle svojich povinností podľa Zmluvy ES tým, že sa nevyjadrila k sťažnosti žalobcu doručenej Komisii 3. novembra 2005, po ktorej nasledovala výzva z 31. júla 2007,
            
         
               —
            
            
               zaviazať Komisiu na náhradu všetkých trov konania, vrátane trov konania žalobcu, a to aj v prípade, že po podaní žaloby Komisia bude konať, čím podľa Súdneho dvora zanikne potreba rozhodnúť, alebo v prípade, že Súdny dvor žalobu zamietne ako neprípustnú a
            
         
               —
            
            
               prijať také následné opatrenia, aké Súdny dvor považuje za vhodné.
            
         Žalobné dôvody a hlavné tvrdenia
   Vo svojej žalobe žalobca tvrdí, že Komisia nekonala tým, že sa nevyjadrila po tom, ako bola vyzvaná tak urobiť v zmysle článku 232 ES na základe sťažnosti, ktorú podal žalobca 3. novembra 2005 v súvislosti s nezákonnou štátnou pomocou poskytnutou spoločnosti Lufthansa a jej partnerom Star Alliance prostredníctvom výlučného užívania Terminálu 2 na Letisku Mníchov alebo alternatívne v súvislosti s protisúťažnou diskrimináciou v prospech Lufthansa a jej partnertov Star Alliance, ak bude rozhodnuté, že letisko Mníchov konalo autonómne. Vyhradenie tohto terminálu Letiska Mníchov pre potenciálnych konkurentov žalobcu by bolo zneužitím dominantného postavenia, a teda porušením článku 82 ES.
   Na podporu svojho prvého žalobného dôvodu žalobca tvrdí, že Komisia bola povinná uskutočniť dôkladné a nestranné preskúmanie sťažnosti podľa nariadenia Rady (ES) 659/1999 (1), nariadenia Rady (ES) č. 1/2003 (2) a nariadenia Komisie (ES) 773/2004 (3), buď s cieľom prijať rozhodnutie, z ktorého by vyplývalo, že tieto štátne opatrenia nie sú pomocou podľa článku 87 ods. 1 ES alebo, že tieto opatrenia síce majú byť ako pomoc klasifikované v zmysle uvedeného ustanovenia, ale sú v súlade so spoločným trhom podľa článku 87 ods. 2 a 3 ES alebo s cieľom začať konanie podľa článku 88 ods. 2 ES.
   Alternatívne žalobca tvrdí, že Komisia mala po tom, ako jej bola doručená jeho dodatočná sťažnosť týkajúca sa zneužitia dominantného postavenia, buď začať konanie o predmete tejto sťažnosti alebo po poskytnutí príležitosti sťažovateľovi, aby sa vyjadril, prijať konečné rozhodnutie zamietajúce sťažnosť.
   Žalobca ďalej tvrdí, že obdobie dvadsiatich mesiacov, ktoré uplynulo medzi sťažnosťou sťažovateľa a výzvou, bolo neprimerane dlhé a pasivita Komisie v tomto čase predstavuje nečinnosť podľa článku 232 ES.
   
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/001, s. 339).
   
      (2)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Text s významom pre EHP) (Ú. v. ES L 1, 4.1.2003, s. 1; Mim. vyd. 08/002, s. 205).
   
      (3)  Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Text s významom pre EHP) (Ú. v. EÚ L 123, s. 18; Mim. vyd. 08/003 s. 81).